83. schôdza NR SR - 4.deň - A. dopoludnia
Dátum: 2023-02-07
Poslanec: Tomáš, Erik (SMER - SD)
Druh vystúpenia: Vystúpenie v rozprave

34. Vážený pán predsedajúci, kolegovia, kolegyne, ak dovolíte, ja sa vyjadrím len k tej časti o obedoch zadarmo. "Odvolávam, co jsem odvolal, slibuji, co jsem slíbil," tento známy citát zo známej rozprávky sa presne vzťahuje na počínanie hnutia SME RODINA. Hnutie SME RODINA ešte ako v opozícii hlasovalo za naše, za náš návrh obedov zadarmo. Potom hnutie SME RODINA po nástupe do vlády, ústami svojho predsedu povedalo, že nebude rušiť obedy zadarmo, ani žiadne iné sociálne opatrenia. Následne hnutie SME RODINA na návrh ich ministra Krajniaka zrušilo hnutie SME RODINA, teda hnutie, teda zrušilo obedy zadarmo a dobre, tak následne na základe návrhu ministra z hnutia SME RODINA boli zrušené obedy zadarmo. Dobre hovorím, pani Krištúfková, áno? Ešte tretíkrát to poviem. Minister Krajniak navrhol zrušenie obedov zadarmo a celá vláda ich zrušila. Dobre hovorím? Ešte štvrtýkrát. Minister Krajniak je architektom zrušenia obedov zadarmo a SME RODINA nemá tú hanbu, teraz prísť po troch rokoch s predložením obedov zadarmo. Takto to je. Odvolávam, co jsem odvolal, slibuji, co jsem slíbil. To ste presne vy. A nielen pri obedoch zadarmo. Však tu je kopec sociálnych opatrení, za ktoré ste v opozícii hlasovali a potom ste ich, keď ste boli vo vláde, zrušili. Vy ste hlasovali za 13. dôchodok vo výške priemerného dôchodku. Hlasovali ste zaň. A potom ste ho zrušili a urobili z neho sociálnu dávku. Vy ste hlasovali ako opozícia za spomínané obedy zadarmo a potom ste ich zrušili vo vláde. Vy ste hlasovali za dôchodkový strop. A potom, keď ste boli vo vláde, ste ho zrušili. Vy ste hlasovali za to, aby minimálna mzda bola 60 % z priemernej mzdy a potom ste ten automat zrušili. Vy ste hlasovali za zvyšovanie minimálnych dôchodkov a potom ste ich zmrazili. Tak čo si o tom má volič SME RODINA myslieť? A čo si má myslieť volič SME RODINA teraz o tomto vašom postupe? Už sú ohlásené predčasné voľby, už je kampaň a hnutie SME RODINA, ktoré bolo súčasťou vlády, ktorá zrušila obedy zadarmo, odrazu prichádza. Tuto páni zo SaS povedali, že je to naozaj na hrane, že sa tie obedy zadarmo idú presadzovať cez zákon hmotnej núdzi, môžme o tom neustále polemizovať, ale motív je jasný. Motív je jasný, prečo sa tak SME RODINA ponáhľa. Pretože strana HLAS - sociálna demokracia predložila na túto schôdzu trinásteho, ešte 13. januára návrh novely zákona o dotáciách v pôsobnosti ministerstva práce, sociálnych vecí a rodiny, teda ten návrh novely, ktorý riešil aj v minulosti obedy zadarmo. A aby ste chápali, ako to falošné, ako falošne to hnutie SME RODINA je, tak vám musím niečo povedať. Ja nebudem rozoberať detaily z rokovaní, to sa nerobí, ale za mnou osobne prišiel, prišli predstavitelia SME RODINA: Pán Tomáš, podporíme ten váš návrh o obedoch zadarmo, len dáme pozmeňujúci návrh, aby sme navýšili teda tie cenové pásma. Pretože vy vychádzate z tretieho pásma, cenového pásma potravín, my dáme to piate pásmo. Som si povedal paráda. Keď SME RODINA ako súčasť teraz už neviem či bývalej, alebo stále vládnej koalície, lebo pozrite sa, sa schádzajú na tom Úrade vlády, normálne rokujú ďalej, ako keby sa nechumelilo, tak som si povedal dobre. V pohode, keď nájdete peniaze, asi vám Igor Matovič povedal, že tie peniaze sú, nech sa páči. A čo sa stalo? Boli ste toho svedkami. Boli ste toho svedkami. Boris Kollár zneužil svoju právomoc a odsunul naše zákony na koniec schôdze, len aby oni si išli nohy dolámať a cez tento zákon o hmotnej núdzi predložili tieto obedy zadarmo. Pán Pčolinský tu hovorí o politikárčení, keď Jano Richter vravel, že, že, že vlastne nemajú morálne právo nič predkladať. No nemajú morálne právo nič predkladať, keď to zrušili. Nič také predkladať. Tak hovoril o politikárčení, že tak ide vám o ľudí? Alebo o čo vám ide? Tak o čo ide SME RODINA hnutiu v tomto prípade? O politikárčenie alebo o ľudí? Zrušili obedy zadarmo, pred voľbami ich teraz nasadzujú. Prišli za nami, že urobia to cez náš zákon, nakoniec idú umelo, účelovo cez zákon o hmotnej núdzi. Tak kto tu politikárči, pán Pčolinský? My alebo vy? A keď sa bavíme vecne o obedoch zadarmo, no tak my keď sme ich presadzovali, tak sme povedali, že tu nejde len o finančné odľahčenie rodín. Vôbec to nebol základný motív toho nášho návrhu. Základný motívom bolo zlepšiť stravovacie návyky detí. A vy viete všetci dobre naozaj, bol to ťažký pôrod, že samosprávy, pod ktoré materské školy a škôlky, teda materské školy, školy a školy spadajú, protestovali. Pretože, samozrejme, potrebovali investovať do kuchýň, potrebovali investovať do jedální. Hádali sa s nami, naťahovali sa. Ale napokon to opatrenie v praxi bolo veľmi, veľmi úspešné. Samotné mestá, obce, samotný ZMOS zverejnil štatistiku, že na základe toho nášho návrhu zákona stúpol počet detí, ktorí sa dostali k teplému jedlu o 25 %. A keď ste rušili tie obedy zadarmo, tak tie isté samosprávy protestovali. Štyristopäťdesiattisíc detí ste pripravili o dotáciu na obed. Štyristopäťdesiattisíc detí. Môžete vy hovoriť, že predsa len tie obedy zadarmo sa zachovali. Áno, pre úzku skupinu detí v hmotnej núdzi. A my sme jasne argumentovali, že to nie je návrh vycucaný z prsta. Že je prevzatý zo škandinávskych krajín, teda nie chudobných krajín. Že priniesol nie len zlepšenie stravovacích návykov, ale aj školskej dochádzky, ale aj školských výsledkov. Pretože tie deti z chudobnejších rodín mohli byť súčasťou kolektívu. Mohli sedieť za jedným stolom s ostatnými deťmi. Nebol to vôbec populistický návrh. Napriek tomu ste to zrušili. A teraz predkladáte. Ja už vidím ako hnutie SME RODINA bude mať billboardy po celom Slovensku, ono nepolitikárči. SME RODINA prinieslo obedy zadarmo. Takto to bude. Už máte zaplatenú reklamu na sociálnych sieťach. Nemáte morálne právo to predkladať. Nemáte. Ako povedal Ján Richter. Keďže ste to zrušili. Na návrh vášho ministra, na návrh vášho ministra Krajniaka! Päťkrát to poviem. Hovoríte, že aj pán Matovič tu hovoril, že to je len taká ďalšia tehlička do skladačky prorodinného balíka, prídavok na dieťa zvýšený, okej, v poriadku. Hlasovali sme aj my. Našli sa odrazu peniaze. Keď to strana HLAS - sociálna demokracia navrhovala v roku 2021, neboli. Odrazu boli. Áno, 2021 (reakcia z pléna), skontrolujte si to, pán Matovič. Jak sa, jak hlasovali tí vaši. Potom aj my sme to predkladali. Je to pravda, že na konci volebného obdobia sme predkladali tiež zvyšovanie detských prídavkov. Čo sme urobili pred tým? O koľko sme zvýšili rodičovský príspevok? Mesačne. O koľko? O 150 eur. Obedy zadarmo, doprava zadarmo. A keď idem ešte viac do minulosti. Veď sme predsa zaviedli príspevok pri narodení prvého, druhého a tretieho dieťaťa. Materskú dávku sme zvýšili na úroveň čistej mzdy. Tak teraz nehovorte, že tu sa pre rodiny nič nerobilo. A keď hovoríte o tých centoch, ste vykríkli, vaše prvé dva roky koľko boli? Tridsaťosem centov, päťdesiatpäť centov. Ale opakujem, v poriadku, hlasovali sme za to. A potom ten daňový bonus. Lebo vy sa vyhovárate, že tí ľudia vlastne namiesto obedov zadarmo dostali daňový bonus. No a teraz vidíme, čo ten daňový bonus spôsobuje v praxi. Včera ste si mohli opäť pozrieť ďalšie a ďalšie reportáže, ako poplatky za materské škôlky musia rodičia platiť aj o 100 % vyššie. A áno, jedným z dôvodov je aj daňový bonus. Áno, aj zdražovanie energií, ale aj daňový bonus. Pretože vy tým daňovým bonusom ste ukrojili, ukrojili z rozpočtu samospráv. A tie to musia niekde sanovať. A teraz pre tie rodiny, pre tie vaše rodiny zvyšujú poplatky, zvyšujú dane vrátane školských poplatkov, vrátane poplatkov za materské školy. Toto sa teraz deje. Čiže jednou rukou ste dali, druhou rukou ešte viac beriete. A to, že chcete opäť zaviesť tie obedy zadarmo, je priznaním vašej chyby. Je obrovským priznaním vašej chyby. Pretože rodičia sa zobudili 1. 1. a zistili, že niektorí musia platiť na jedno dieťa za školské obedy aj 50 eur. Aj 50 eur. Tak kde je teda tá vaša prorodinná politika, keď takto sa zvýšili náklady rodín? Kde je? Aj vďaka vám. Aj vďaka alebo kvôli tomuto daňovému bonusu. Čiže chcem povedať, volič nech sa rozhoduje, ale nech sa rozhoduje podľa toho, že čo im politici sľubujú a ako menia svoje názory. A hnutie SME RODINA je majstrom sveta v menení názorov, v menení postojov a v hlasovaní, v rozdielnom hlasovaní podľa toho, či sú v opozícii, alebo nie. Ďakujem pekne.